Antioksidant
Antioksidant je molekula koja ima sposobnost usporavanja i spriječavanja oksidacije drugih molekula. Oksidacijom dolazi do prenosa elektrona sa supstance na oksidirajuće sredstvo, pri čemu u živim ćelijama može doći do stvaranja slobodnih radikala. Slobodni radikali prouzrokuju lančane reakcije koje dovode do oštećenja ćelija. Antioksidanti imaju sposobnost zaustavljanja ovih reakcija, tako što uklanjaju međuprodukte ovih reakcija, odnosno inhibiraju ove reakcije tako što se sami oksidiraju. Ovo znači da su antioksidanti redukciona sredstva, npr. tioli, polifenoli, askorbinska kiselina, itd. Iako su oksidativne reakcije neophodne za život, mogu uzrokovati i štetne efekte, te zbog toga biljke i životinje imaju kompleksne sisteme koji se sastoje od više vrsta antioksidanasa i enzima. Niske koncentracije antioksidanasa uzrokuju oksidativno opterećenje koje može oštetiti ili ubiti ćelije. Oksidativno opterećenje može biti uzrok oboljenja kod čovjeka, te se u farmakologiji intenzivno proučava uticaj antioksidanasa na pojedina oboljenja.